*Panašias reikšmes žr. Litva*

| „Litva" |
| --- |
| Litva (laivas)„Litva" Londone |
| Bendra informacija |
| Vėliava | TSRS vėliava TSRS |
| Statytojas | Mathias-Thesen-Werft |
| Nuleistas | 1960 m. |
| Savininkas | Juodosios jūros laivybos kompanija |
| Namų uostas | Odesa, Ukrainos vėliava Ukraina |
| Charakteristikos |
| Tipas | motorlaivis |
| Vandentalpa | 5640 t *(su kroviniu)* |
| Ilgis | 121,9 m |
| Plotis | 16 m |
| Aukštis | 7,6 m |
| Grimzlė | 5,18 m |
| Galia | 8000 HP |
| Varomoji jėga | „ВФШ" tipo varytuvas |
| Įgula | 134 žm. |

**Motorlaivis „Litva"** (rus. *Теплоход „Литва"*) – jūrų keleivinis motorlaivis, pastatytas 1960 m. Rytų Vokietijoje, Vismaro *Mathias-Thesen-Werft* laivų statykloje. Laivo savininkė 1960–1995 m. buvo Juodosios jūros laivybos kompanija (rus. *Черноморское морское пароходство*) BLASCO, įsikūrusi Odesoje, tuometinėje Ukrainos TSR. Plaukiojo su SSRS vėliava įprastais Europos ir Šiaurės Afrikos keleivinių lainerių ir kruizinių laivų maršrutais, daugiausiai Juodojoje, Viduržemio ir Egėjo jūrose. Tai vienas iš kelių dar gyvuojančių *Mikhail Kalinin* klasės laivų, kurių buvo pastatyta 19.

Panašūs laivai:

* *M.S. Armeniya* (vėliau *M.S. Odessa Spring*, nurašytas 1995 m. kaip *M.S. Arm*),
* *M.S. Estoniya* (nurašytas 1997 m. kaip *M.S. Ekaterina II*),
* *M.S. Felix Dzerzhinskiy* (nuskendo 1993 m. kaip *M.S. Excelsior Neptune*),
* *M.S. Latviya* (nurašytas 1996 m.),
* *M.S. Mikhail Kalinin* (nurašytas 1994 m.).

Istorija
--------

Laive antspauduotas vokas kruizo metu 1976 m.
„Litva" buvo pastatyta 1960 m. Tai buvo vienas iš 6 *Mikhail Kalinin* klasės laivų, nuleistų toje pačioje Rytų Vokietijos statykloje 1958–1964 m. laikotarpyje. Palyginti nedidelis, grakščių linijų laivas buvo suprojektuotas kaip patikimas pakrančių laineris, lengvai ir pelningai eksploatuojamas tarp Europos ir sovietų uostų pakrančių regionuose. Tačiau 1980–aisiais keičiantis jūrinių pervežimų tendencijoms, laivas buvo pritaikytas naudoti visos Europos ir Šiaurės Afrikos mažesnio biudžeto kruiziniuose maršrutuose. Keičiantis laikams ir šeimininkams, puikios būklės laivas ilgainiui buvo nugyventas, praktiškai tapo nebenaudojamu.

1991 m. laivą buvo ruošiamasi parduoti Maltoje registruotai kompanijai, pakeičiant pavadinimą į „Odessa Dream", tačiau galiausiai sandėris neįvyko. 1994 m. „Litva" pakeitė pavadinimą į „Boguchar", turint tikslą aptarnauti Odesos–Stambulo maršrutą, bet tai nebuvo pelninga operacija. Tuo metu 35 metų amžiaus laivas buvo parduotas į Pietryčių Aziją, *Fujian shipping*, kaip manoma, į metalo laužą. Nuo 1995 m. „Litva" tapo „Fu Jian". Naujasis operatorius buvo *Green Coast Shipping* (Honkongas). 

Sklandė gandai , kad jau 1995 m. laivas Tolimuosiuose Rytuose buvo supjaustytas, tačiau, pasak jūrininkų leidinio „West Coast Sailors" žinutės 2002 m. vasario 22 d. numeryje, Panamoje registruotas 4992 t tonažo kinų laivas „Green Coast" nuo 2001 m. gegužės mėn. buvo prišvartuotas Angolos uoste netoli Luandos. Kaip manoma, apie metus laiko stovėjusiame laive vergiškomis sąlygomis vyko jo pertvarkymo į plaukiojantį viešbutį darbai, kuriuos vykdė 30 kinų įgula, badaudama ir negaudama atlyginimų, neturėdama teisės palikti laivo. Tarptautinei jūrininkų profsąjungai nepavyko net su Kinijos ambasados pagalba susisiekti su jo šeimininkais Honkonge ar registro būstine Panamoje. Laivas buvo praradęs visus sertifikatus, nedraustas. 

Kitų šaltinių duomenimis, buvusi „Litva" 2012 m. dar plaukiojo.

Techninės charakteristikos
--------------------------

* Projekto nr.: 101
* Šalis–statytoja: VDR
* Statykla: *Mathias-Thesen-Werft*, Vismaras
* Metai: 1960
* Didžiausias ilgis: 122 m
* Didžiausias plotis: 16 m
* Borto aukštis: 7,6 m
* Grimzlė su kroviniu: 5, 18 m
* Vandentalpa: 4280 t (be krovinio) ir 5640 t (su kroviniu)
* Dedveitas: 1367 t
* Bendrasis tonažas: 4871 t
* Grynoji talpa: 2061 t
* Keleivių vietos: 335 žm (kajutėse)
* Varytuvas: fiksuoto žingsnio sraigtas (*ВФШ*),
* Energetinė stotis (*ГЭУ*): dyzelinė
* Energetinės stoties galingumas: 2x2500
* Siūbavimo stabilizatoriai: nėra
* Greitis su kroviniu: 17,4 mazgo
* Plaukimo nuotolis: 65 mylios
* Plaukimo autonomiškumas: 15,6 paros
* Ekipažas: 134 žm.
* Talpa: 505 м3
* Gryna keliamoji galia: 300 t
* Kruizų maršrutai: Juodoji, Viduržemio, Egėjo jūros

Literatūra
----------

* „*Soviet Bloc Merchant Ships*", Bruno Bock, Klaus Bock, 1981.

Šaltiniai
---------

1. ↑   *Chinese crew trapped aboard flag-ofconvenience slave ship off Angola*

Nuorodos
--------

|  |  |
| --- | --- |
|  | **Vikiteka: Litva (laivas)** – vaizdinė ir garsinė medžiaga  |

* Motorlaivis „Litva"
* M.S. LITVA
* Laivo „Green Coast" duomenys Archyvuota kopija 2016-06-24 iš Wayback Machine projekto.